בשנתיים האחרונות הצלחנו לשים יד על ההוצאות המפורטות. רק דרכן אפשר לראות לאן בדיוק הולך הכסף: מי באמת מוציא את זה כדי להתעדכן במה שהציבור רוצה, ומי מבזבז את כספינו למען עצמו
בשבוע שעבר פרסמה הכנסת את הוצאות הח"כים מתקציב "קשר עם הציבור" לשנת 2016. חלק מהרכישות הזויות ובזבזניות, אבל הרוב סבירות ונחוצות לשמירה על קשר עם הציבור. אז למה התקשורת צולבת את השיאנים? כי הפירוט שהכנסת מפרסמת שקוף חלקית בלבד. הכנסת למעשה כופה על אלו שינתחו אותו להיות פופוליסטיים: בדו"ח שמתפרסם מדי שנה מופיעות רק הקטגוריות – ללא פירוט או חשבוניות. כתוצאה מכך, ניתוחי ההוצאות שהתקשורת מפרסמת – שטחיים. הכתבות השנתיות מתמקדות בשורה התחתונה: אלופי ההוצאות. זה קורה מכיוון שזה מה שזמין לפרסום, למעט כמה הוצאות ססגוניות. אלא שבשנתיים האחרונות הצלחנו לשים יד על ההוצאות המפורטות. רק דרכן אפשר לראות לאן בדיוק הולך הכסף: מי באמת מוציא את זה כדי להתעדכן במה שהציבור רוצה, ומי מבזבז את כספינו למען עצמו. כך למשל מצאנו זיקה בין ישראל ביתנו לבין ספק המואשם בפלילים, הראינו שח"כים מוציאים בעיקר בסוף שנה לפני שרוב התקציב מתאפס ועוד. הצגת השיאנים מנגד, כפי שנאלצת התקשורת הממוסדת לעשות, עושה חטא לחברי הכנסת ומייצרת כתבות פופוליסטיות שפוגעות באמון הציבור בממשל שלא בצדק. ואם זה לא מספיק, ניתוח שעשינו מגלה שמדי שנה הכנסת מפרטת פחות ופחות. הרזולוציה ירדה במאות אחוזים בעשור האחרון -מה שכופה על העיתונאים להתמקד רק בסכומים.  אז את חצי הביקורת, הפעם, בבקשה תכוונו להנהלת הכנסת. מהכנסת נמסר בתגובה: "אנו סבורים כי חלוקת המידע על פי קטגוריות היא דווקא לנוחות הציבור, "עושה שכל" ועושה סדר בים של מידע ונתונים, ואף מעידה על התמקצעות ויסודיות של צוות חשבות הכנסת". אגב השיאן השנה, כפי שחשפנו בפייסבוק לפני כולם, הוא ח"כ מיקי זוהר מהליכוד. אלא שכפי שהבנתם – הדגשנו שאין לנו ביקורת אמיתית עליו, לפחות עד שנראה את הקבלות המלאות, שיגיעו אלינו רק בעוד כמה חודשים. 